Zigbee 4.0 opdateres med hurtigere opsætning, længere rækkevidde og højere sikkerhed

Smart home-folket får tidlig julegave: Connectivity Standards Alliance har netop løftet sløret for Zigbee 4.0, den største opdatering til standarden i over et årti. Og hvor specifikationer normalt kan virke som tør teknik, er der her tale om forbedringer, du rent faktisk kan mærke i hverdagen.

Samtidig introduceres Suzi, en ny Sub-GHz-variant, der lover markant længere rækkevidde – helt ud i haven, garagen eller sommerhuset. Her får du overblikket over, hvad det betyder for dig.

Stærkere signal og længere rækkevidde – også udenfor hjemmet

Zigbee 4.0 hopper for første gang uden for det tætpakkede 2,4 GHz-bånd. Den nye understøttelse af EU’s 800 MHz og USA’s 900 MHz giver stærkere signal, bedre vægpenetrering og færre udfald. Det betyder i praksis:

Færre døde zoner i hjemmet.

Mere stabile forbindelser mellem sensorer og hub.

Slut med at købe ekstra repeatere “bare for en sikkerheds skyld”.

Med Suzi går det endnu længere: sub-GHz mesh gør det muligt at dække store ejendomme, huse med tykke mure eller udendørsarealer – uden at du skal ud i dyre WiFi-løsninger.

Mere sikkerhed uden besvær – og mindre risiko for hacking

Zigbee 4.0 får en massiv sikkerhedsopgradering, blandt andet:

Dynamiske nøgler, der fornyer sig selv.

Selektiv adgang, så kun betroede enheder får lov at koble sig på.

Beskyttelse mod replay-angreb, hvor hackere forsøger at gentage et signal.

Ny “Restricted Mode”, der forhindrer uautoriserede ændringer i dit netværk.

Du får altså et smart hjem, der er sværere at kompromittere – uden at du selv skal rode med indstillinger eller teknisk opsætning.

Opsætning bliver nemmere – også uden en hub

Den mest forbrugerrettede forbedring er måske Zigbee Direct. Det betyder, at du kan onboarde Zigbee-enheder direkte via Bluetooth fra din telefon. Altså: ingen hub, ingen bro, ingen apps til hver enkelt producent. Bare scan → tilføj → færdig.

For store opsætninger – eksempelvis kontorer, lejlighedskomplekser eller nye boliger – kommer Batch Commissioning, hvor du kan sætte mange enheder op på én gang. Smart også for private, der bygger nyt eller renoverer.

Lavere strømforbrug og længere batterilevetid

Zigbee 4.0 introducerer også effektiv kommunikation mellem batteridrevne enheder. “Sleepy-to-sleepy”-kommunikation gør det muligt for to strømbesparende enheder at tale direkte sammen uden at vække hele netværket.

Resultatet? Dine bevægelsessensorer, dørkontakter og udendørsenheder får længere batterilevetid – og du slipper for konstant at skifte knapbatterier.

Zigbee 4.0 er fuldt kompatibel med Zigbee 3.0 og Smart Energy-enheder. Det betyder, at dine eksisterende pærer og sensorer kører videre, dine hubs ikke behøver skiftes ud, og at du løbende kan opgradere uden at smide noget ud. Et sjældent, men kærkomment, fokus på bæredygtighed i smart home-branchen.

Zigbee er lysgiganternes favorit. De fleste smarte pærer og lamper kører Zigbee, heriblandt Philips Hue, Ikea Trådfri / Home Smart og Ledvance. Men også Samsung SmartThings, Roborock, Ecovacs og mange andre sværger til standarden.

Læs eventuelt mere om Zigbee 4.0 hos Connectivity Standards Alliance.

Zigbee 4.0 opdateres med hurtigere opsætning, længere rækkevidde og højere sikkerhed